《简复斋陈寺丞子表夫知丞并呈真西山》
宋代·五迈

复斋吾之师，高山俨标致。
仆尝函丈间，乞得四箴字。
及来仕京华，登门愿受记。
复斋首肯之，赠言简而杀。
杀身可成仁，舍生甘取义。
此生尚可轻，圭黍眇爵位。
仆退书之绅，隽永言有味。
充员京兆幕，万一可行志。
赧颜斥吏胥，冷眼视权贵。
婉婳孤无朋，旁观辄相忌。
朝肆缉缉谗，暮遭申申詈。
圣主初临轩，不才叨考试。
诸贤惮生语，一律爱软媚。
我喜众所惊，人取我必弃。
间有植私恩，了不恤公议。
枘鉴不相投，罟护焉得避。
补被去候潮，襁褓有幼稚。
需辰之良山，解缆辞清渭。
邂逅复斋子，入京方卸辔。
为言东湖上，英才日以萃。
穷伊洛渊源，传紫阳位置。
要使莆三邑，薰为善良地。
仆也间斯言，归心一两翅。
平生真西山，赤心爱善类。
诲我以沉潜，意同言小异。
二公负名节，可望不可企。
勇退在盛年，高卧看儿戏。
我行拜二公，颜面傥无愧。
作诗欠硬语，呈似贤昆秀。
谨勿示他人，恐为吾党累。